BJC ดีด 3% รับงบ Q4/64 ดีกว่าคาด หลัง “BIGC” ฟื้นหนุนกำไร โบรกเคาะเป้า 38 บ.
BJC ดีด 3% รับงบ Q4/64 ดีกว่าคาด อยู่ที่ 1.38 พันลบ. หลัง “BIGC” ฟื้นหนุนกำไร-ราคายังถูก โบรกแนะนำ “ซื้อ” ราคาเป้าหมาย 38 บ.
24 ก.พ. 2565

ผู้สื่อข่าวรายงานว่าวันนี้ (24 ก.พ. 2565) ราคาหุ้นบริษัท เบอร์ลี่ ยุคเกอร์ จำกัด (มหาชน) หรือ BJC ณ เวลา 10:51 น. อยู่ที่ระดับ 34.00 บาท เพิ่มขึ้น 1.00 บาท หรือ 3.03% โดยทำจุดสูงสุดที่ 35.00 บาท และทำจุดต่ำสุดที่ 33.75 บาท ด้วยมูลค่าการซื้อขาย 434.06 ล้านบาท

 
 
บล.โนมูระ พัฒนสิน ระบุในบทวิเคราะห์ว่า มีมุมมอง Slightly positive ต่อกำไรสุทธิไตรมาส 4/2564 ของ BJC ที่ 1.38 พันล้านบาท เพิ่มขึ้น 2% จากงวดเดียวกันของปีก่อน และเพิ่มขึ้น 277% จากไตรมาสก่อน ซึ่งดีกว่าทางฝ่ายวิจัยและตลาดคาด เพิ่มขึ้น 26% อีกทั้งคาดเพิ่มขึ้น 37% เพราะอัตรากำไรขั้นต้นของ BIGC ฟื้นตัวเด่นตามสัดส่วนขายสินค้า Private brand ที่ปรับขึ้นอย่างมีนัยสำคัญ เพิ่มขึ้น 5% จากไตรมาสก่อน และอัตราภาษีจ่ายปรับลงแรงเหลือ 7% จากงวด 9 เดือนปี 2564 จ่าย 13% ทั้งนี้หากเทียบจากไตรมาสก่อน กำไรฟื้นก้าวกระโดด เพราะการดำเนินงาน BIGC เป็นหลัก
ส่วนทิศทางไตรมาส 1/2565 แม้ BJC จะเผชิญแรงกดดันจากการทยอยรับรู้วัตถุดิบต้นทุนชุดใหม่ (เช่น ก๊าซ, อะลูมิเนียม) ที่แพงขึ้น อย่างไรก็ตามทางฝ่ายวิจัยประเมินว่าจะถูกชดเชยด้วยทิศทางกำไร BIGC ที่ SSSG เริ่มเพิ่มขึ้น 4-5% ในเดือน ม.ค.2565 จึงคงให้น้ำหนักโมเมนตัมกำไรจะค่อยๆโตจากงวดเดียวกันของปีก่อนเร่งขึ้นตั้งแต่ไตรมาส 2/2565 ขึ้นไป
ขณะที่ราคาหุ้นยังถูก ซื้อขายค่า PER ปี 2565 เพียง 22 เท่า ต่ำกว่ากลุ่มค้าปลีกที่ 30 เท่า แนะนำซื้อสะสมให้ราคาเป้าหมาย 38 บาท